b'\n_START_ARTICLE_\nMS-DOS\n_START_SECTION_\nOpbygning\n_START_PARAGRAPH_\nMS-DOS bygger oven p\xc3\xa5 computerens BIOS. N\xc3\xa5r der bliver t\xc3\xa6ndt for maskinen, eller den nulstilles (resettes) vil BIOS lede efter en valid boot-sektor i en angivet r\xc3\xa6kkef\xc3\xb8lge (kan angives i BIOS). En boot-sektor er den f\xc3\xb8rste sektor p\xc3\xa5 en diskette eller en harddisk, og den indeholder enten en bootstrap-loader eller et program, der blot meddeler, at denne diskette kan man ikke boote fra, hvorp\xc3\xa5 det stopper. Dvs. selv om maskinen er beregnet til at boote fra en harddisk, s\xc3\xa5 vil den kunne boote fra en diskette i stedet, hvis den er isat ved starten og BIOS er sat op til at pr\xc3\xb8ve diskettedrevene af f\xc3\xb8rst._NEWLINE_F\xc3\xb8rst vil resten af BIOS blive l\xc3\xa6st ind (noget ligger i ROM i forvejen). BIOS ligger i filen io.sys (ibmbio.com hos PC-DOS).  _NEWLINE_BIOS vil derp\xc3\xa5 indl\xc3\xa6se operativsystemet. Dette best\xc3\xa5r af to dele. Filen msdos.sys (ibmdos.com hos PC-DOS), der efter indl\xc3\xa6sning forbliver i maskinens hukommelse, og filen command.com (kommandofortolkeren), der indl\xc3\xa6ses bagefter, og som kan overskrives af andre programmer, da den vil blive genindl\xc3\xa6st, n\xc3\xa5r disse andre programmer afsluttes.\n_START_SECTION_\nEnkeltbruger\n_START_PARAGRAPH_\nMS-DOS er et enkeltbrugersystem, dvs. der er kun \xc3\xa9n person, der kan benytte systemet ad gangen. Brugeren logger heller ikke p\xc3\xa5, systemet er klart, n\xc3\xa5r det er bootet. Hvis MS-DOS k\xc3\xb8rer i et netv\xc3\xa6rk, var det dog almindeligt, at man logger p\xc3\xa5 netv\xc3\xa6rket. Man vil ogs\xc3\xa5 i nogle tilf\xc3\xa6lde skulle logge p\xc3\xa5 applikationsprogrammer, hvis disse har en adgangskontrol. _NEWLINE_Endelig er det muligt for MS-DOS at fungere som filserver eller databaseserver over for andre maskiner i et netv\xc3\xa6rk. P\xc3\xa5 den m\xc3\xa5de vil flere forskellige brugere kunne benytte den samme MS-DOS-maskine. P\xc3\xa5 den m\xc3\xa5de kan man k\xc3\xb8re ganske avancerede flerbrugersystemer p\xc3\xa5 MS-DOS.\n_START_SECTION_\nSingle task\n_START_PARAGRAPH_\nMS-DOS er ogs\xc3\xa5 single task. Det vil sige, der er \xc3\xa9t program, der k\xc3\xb8rer. Dette program skal afsluttes, f\xc3\xb8r andre kan f\xc3\xa5 lov til at k\xc3\xb8re. _NEWLINE_Dog har MS-DOS faciliteter til simpel multitasking, der benyttes af MS-DOS til at spoole printfiler, og som ogs\xc3\xa5 g\xc3\xb8r det muligt at lade forskellige programmer k\xc3\xb8re p\xc3\xa5 skift, styret af interrupts fra maskinens ur. MS-DOS lader det dog v\xc3\xa6re helt op til disse programmer at bevare systemets integritet. Der er ingen beskyttelse af maskinens lager eller andre ressourcer. Man kan alts\xc3\xa5 godt implementere multitasking med tvungen tidsdeling, men der er ingen beskyttelse af de enkelte programmer mod andre programmer.\n_START_SECTION_\nAPI\n_START_PARAGRAPH_\nMS-DOS\'s Application Programming Interface (API) er baseret p\xc3\xa5 software interrupts. Et applikationsprogram, der har brug for en tjeneste fra MS-DOS, vil udf\xc3\xb8re en s\xc3\xa6rlig maskininstruktion, et softwareinterrupt. Dette interrupt har et nummer, som via en interrupttabel (interruptvektorer) overs\xc3\xa6ttes til en adresse p\xc3\xa5 en rutine, der h\xc3\xa5ndterer interruptet. Ofte vil de n\xc3\xa6rme detaljer specificeres ved en kode (et tal) i et eller flere af cpu\'ens registre, som interruptrutinen fortolker. Parametre til tjenesten overf\xc3\xb8res ogs\xc3\xa5 i cpu\'ens registre, tit som en adresse (en pointer) p\xc3\xa5 en datastruktur. N\xc3\xa5r MS-DOS har udf\xc3\xb8rt tjenesten, returneres der til adressen lige efter den instruktion, der kaldte operativsystemet._NEWLINE_Ofte ville programm\xc3\xb8rerne for at f\xc3\xa5 bedre hastighed eller for at udf\xc3\xb8re ting, der ikke kunne g\xc3\xb8res gennem MS-DOS, kalde tilsvarende rutiner i BIOS eller direkte tilg\xc3\xa5 maskinens hardware. Dette kunne lade sig g\xc3\xb8re, da MS-DOS ikke har nogen form for beskyttelse af maskinens eller operativsystemets ressourcer. Der findes ogs\xc3\xa5 en del udokumenterede tjenester i MS-DOS, alts\xc3\xa5 rutiner som Microsoft havde forbeholdt til egen brug og derfor ikke havde dokumenteret offentligt.\n_START_SECTION_\nTSR-programmer\n_START_PARAGRAPH_\nMS-DOS gav mulighed for nogle meget enkle tilf\xc3\xb8jelser til det k\xc3\xb8rende system, nemlig de s\xc3\xa5kaldte Terminate and Stay Resident-programmer. N\xc3\xa5r et normalt program afslutter, kalder det en afslutningstjeneste i MS-DOS, der frigiver programmets lager og overgiver kontrollen til MS-DOS. En speciel afslutningsrutine tillader, at programmet kan beholde en del af eller hele den allokerede hukommelse, der alts\xc3\xa5 ikke efterf\xc3\xb8lgende bliver tildelt andre programmer. Forinden har programmet h\xc3\xa6gtet sig p\xc3\xa5 et eller flere interrupts, s\xc3\xa5ledes at programmet kortvarigt bliver vakt til live, n\xc3\xa5r disse interrupts bliver udf\xc3\xb8rt. Det er kotume derp\xc3\xa5 at lade kontrollen g\xc3\xa5 videre til andre programmer i interrupt-k\xc3\xa6den. Ellers vil disse efterf\xc3\xb8lgende programmer blive sat ud af kraft, systemet vil ikke fungere l\xc3\xa6ngere. Metoden blev benyttet til en del fikse forbedringer: Tidlige printspoolere, smarte utilities der kunne kaldes frem ved at trykke p\xc3\xa5 begge shift-taster (som Borland Sidekick) samtidig, tegns\xc3\xa6tkonvertering p\xc3\xa5 printerporte osv.\n_START_SECTION_\nBrugergr\xc3\xa6nseflade\n_START_PARAGRAPH_\nMS-DOS bliver styret med forskellige DOS-kommandoer, dvs. det "sprog" man taler med computeren. _NEWLINE_MS-DOS benytter en kommandoprompt ogs\xc3\xa5 kaldet en kommandolinje til at modtage kommandoer fra brugeren. Disse kommandoer fortolkes af systemets kommandofortolker, der i MS-DOS\'s tilf\xc3\xa6lde hedder command.com. Nogle kommandoer bliver udf\xc3\xb8rt af selve kommandofortolkeren. Men i de fleste tilf\xc3\xa6lde vil kommandofortolkeren kalde et s\xc3\xa6rskilt program, der hedder det samme som kommandoen, enten med endelsen .COM eller .EXE (filendelserne svarer til forskellige strukturer for programmerne). Det er muligt for brugerne at tilf\xc3\xb8je nye programfiler som kommandoer. Endelig kan kommandofortolkeren afvikle en r\xc3\xa6kke kommandoer, der er skrevet i en bat-fil, dvs. en fil med endelsen .BAT, hvilket st\xc3\xa5r for batch. Filen k\xc3\xb8res alts\xc3\xa5 uden at interagere ret meget med brugeren, evt. helt uden interaktion. Bat-filer har en simpel struktur for l\xc3\xb8kker og betingelser. Ellers fungerer de omtrent som sad brugeren og tastede de enkelte kommandoer ind, efterh\xc3\xa5nden som den foreg\xc3\xa5ende var f\xc3\xa6rdig. _NEWLINE_MS-DOS overtog fra version 2.0 filtre og pipes, som de er kendt fra Unix. Det betyder at programmer kan modtage data fra en fil i stedet for fra tastaturet (brugeren), lige som deres uddata evt. kan sendes videre til andre kommandoer. _NEWLINE_MS-DOS var designet s\xc3\xa5 den kommandofortolker, der som standard fulgte med, nemt kunne udskiftes med en brugervalgt, men folk ville efter fremkomsten af Apples Macintosh i 1984 hellere have en grafisk brugerflade til deres PC. Mange programmer fors\xc3\xb8gte at skabe en grafisk brugergr\xc3\xa6nseflade og med stor individuel succes for nogle af dem, f.eks. XTree, Norton og Microsoft Word for DOS. Ingen af disse programmer f\xc3\xb8rte dog til en ensartet brugergr\xc3\xa6nseflade._NEWLINE_Tidlige versioner af Windows var som ovenn\xc3\xa6vnte blot programmer der k\xc3\xb8rte ovenp\xc3\xa5 MS-DOS og mange versioner af Windows er da ogs\xc3\xa5 stadig grundl\xc3\xa6ggende bygget ovenp\xc3\xa5 MS-DOS.\n_START_SECTION_\nOprindelse\n_START_PARAGRAPH_\nOprindeligt blev styresystemet udviklet af Seattle Computer Products i 1980 under navnet 86-DOS, bedre kendt som QDOS (Quick and Dirty Operating System), og p\xc3\xa5 vegne af dette firma licenserede Microsoft QDOS til IBM. Senere k\xc3\xb8bte Microsoft rettighederne til systemet.'